Mikkelsen åpnet raskest i Rally Australia
Nordmannen var raskest på den første, korte fartsprøven over 1,6 kilometer. Da prøven ble kjørt på ny, noterte han nest beste tid. VM-leder Sebastien Ogier var 0,1 sekund raskere enn sin norske lagkamerat. Etter to prøver er Mikkelsen 0,9 sekunder foran briten Kris Meeke. Mads Østberg i Ford ligger 4,6 sekunder bak landsmannen på en sjuendeplass etter første dag.Selv om Mikkelsen vet at det er langt igjen i Rally Australia, kan han legge seg med et smil om munnen torsdag kveld. - Det er selvsagt veldig moro å overnatte på førsteplass. Jeg tar med meg en positiv følelse inn i fortsettelsen. Men de neste tre dagene blir den virkelige testen. - Det er som tre forskjellige rally på rad: I morgen er det smalt og teknisk krevende. Lørdag er det mer åpent landskamp, men det hele avsluttes med full fart gjennom skogen søndag, sier 24-åringen.Mikkelsens faste kartleser, finnen Mikko Markkula, er sykmeldt med brudd i to ryggvirvler. Samarbeidet med vikaren Paul Nagle har fungert ypperlig. - To korte testdager, to gjennomkjøringer på shakedown og dagens to fartsprøver er alt vi har fått i bilen sammen. Men så langt virker samarbeidet veldig bra. Det er bare å krysse fingrene for at det fortsetter, sier Mikkelsen. Grusrallyet i Australia fortsetter med sju prøver fredag. Med seier i Rally Australia kan Ogier sikre seg VM-tittelen. - Hvis jeg kan gjøre noe for at Sebastien skal sikre seg tittelen her i Australia, vil jeg være glad for å kunne bidra med det, sier hans norske lagkamerat.
Andreas Mikkelsen startet best under Rally Australia torsdag. For første gang i karrieren leder Volkswagen-føreren en VM-runde i rally.